Asia C‑319/14

B & S Global Transit Center BV

vastaan

Staatssecretaris van Financiën

(Hoge Raad der Nederlandenin esittämä ennakkoratkaisupyyntö)

”Ennakkoratkaisupyyntö — Yhteisön tullikoodeksi — Asetus (ETY) N:o 2913/92 — 203 ja 204 artikla — Yhteisön ulkoinen passitusmenettely — Asetus (ETY) N:o 2454/93 — 365, 366 ja 859 artikla — Tullivelan syntyminen — Kysymys siitä, onko tavarat siirretty pois tullivalvonnasta vai ei — Velvollisuuden täyttämättä jättäminen — Passitusmenettelyn päättämisen laiminlyönti — Tavaroiden vienti Euroopan unionin tullialueen ulkopuolelle”

Tiivistelmä – Unionin tuomioistuimen tuomio (viides jaosto) 29.10.2015

Tulliliitto — Tullivelan syntyminen maahantuonnissa tuontitullin alaisen tavaran sääntöjenvastaisen tullivalvonnasta pois siirtämisen johdosta — Soveltamisala — Ulkoiseen passitusmenettelyyn asetetut tavarat, joita ei ole esitetty määrätullitoimipaikassa — Tavaroiden vienti unionin tullialueen ulkopuolelle — Kolmannen maan tulliasiakirjoja, jotka todistavat passitusmenettelyn päättyneen, ei ole esitetty — Tullivelan syntyminen

(Neuvoston asetuksen N:o 2913/92, sellaisena kuin se on muutettuna asetuksella N:o 1791/2006, 37 artiklan 1 kohta sekä 203 ja 204 artikla; komission asetuksen N:o 2454/93 365 artiklan 3 kohta ja 366 artiklan 2 ja 3 kohta)

Yhteisön tullikoodeksista annetun asetuksen N:o 2913/92, sellaisena kuin se on muutettuna asetuksella N:o 1791/2006, 203 ja 204 artiklaa on tulkittava siten, että jos velvollisuutta esittää yhteisön ulkoiseen passitusmenettelyyn asetettu tavara määrätoimipaikassa ei noudateta, tästä laiminlyönnistä syntyy tullivelka, joka ei perustu tämän asetuksen 204 artiklaan, vaan se perustuu kyseisen asetuksen 203 artiklaan, kun kyseinen tavara on viety Euroopan unionin tullialueen ulkopuolelle ja kun kyseisen menettelyn haltija ei pysty toimittamaan tietyistä asetuksen N:o 2913/92 soveltamista koskevista säännöksistä annetun asetuksen N:o 2454/93 365 artiklan, sellaisena kuin se on muutettuna asetuksella N:o 993/2001, 3 kohdan tai asetuksen N:o 2454/93 366 artiklan, sellaisena kuin se on muutettuna asetuksella N:o 1192/2008, 2 ja 3 kohdan mukaisia asiakirjoja.

Asetuksen N:o 2913/92 203 artiklan 1 kohtaan sisältyvän tullivalvonnasta poissiirtämisen käsitteen on nimittäin katsottava käsittävän kaikki toimenpiteet tai laiminlyönnit, joiden seurauksena toimivaltainen tulliviranomainen hetkellisestikin estyy pääsemästä käsiksi tullivalvonnan alaiseen tavaraan ja toteuttamasta kyseisen asetuksen 37 artiklan 1 kohdan mukaisia tarkastustoimia. Jotta tullivalvonnasta poissiirtäminen toteutuu, riittää, että tavara on objektiivisesti siirretty mahdollisten tullitarkastusten ulottumattomiin riippumatta siitä, ovatko toimivaltaiset viranomaiset tosiasiallisesti suorittaneet niitä. Pelkästään se seikka, että tavarat on viety unionin tullialueen ulkopuolelle, ei myöskään ole esteenä sille, että velvollisuuden, jonka mukaan nämä tavarat on esitettävä niiden määrätoimipaikoissa, laiminlyöntiä pidetään tullivalvonnasta poissiirtämisenä, jonka seurauksena syntyy asetuksen N:o 2913/92 203 artiklaan perustuva tullivelka. Tällaisesta poissiirtämisestä voi nimittäin olla kyse siitä huolimatta, ettei kyseisiä tavaroita ole saatettu unionissa taloudelliseen vaihdantaan sääntöjenvastaisesti.

(ks. 28, 29, 34 ja 40 kohta sekä tuomiolauselma)